གཞན་ཡང་འབྲུ་དོན་རེ་རེ་བཞིན་ཚིག་ཟིན་ལ་སྒྱུར་མཁན་ལ་རིགས་གཉིས་ཡོད་དེ།གཅིག་ནི་བསྒྱུར་བའི་དུས་རིམ་གཉིས་པར་སླེབས་པའམ།ཡང་ན་དགོས་པ་པ་ཁྱད་པར་བ་ཞིག་གི་དབང་གིས་དེ་ལྟར་བསྒྱུར་བ་དང་།གཅིག་ཤོས་ནི་ཡིག་སྒྱུར་མ་ཤེས་པའམ།ཆུ་ཚད་ཞན་པའམ།ཉམས་མྱོང་མེད་པའི་དབང་གིས་དེ་ལྟར་བསྒྱུར་དགོས་ཐུག་པ་ཞིག་ཡིན་ཏེ།དོན་ཐོབ་གཙོ་བོར་བསྒྱུར་རྒྱུ་དེ་ནི་ལོ་ཙཱ་བ་མཁས་པས་མ་གཏོགས་བསྒྱུར་མི་ཐུབ་ཅིང་།གལ་ཏེ་ཡིག་སྒྱུར་ལ་མི་མཁས་པ་ཞིག་གིས་དོན་ཐོབ་གཙོ་བོར་བསྒྱུར་ཁུལ་བྱས་པ་ཡིན་ན།དེ་ནི་འཆལ་བར་བསྒྱུར་བ་ཞིག་ལས་དོན་ཐོབ་གཙོ་བོར་བསྒྱུར་བ་ཞིག་ནི་མ་ཡིན་པས།དེ་གཉིས་མ་ནོར་བ་བྱ་རྒྱུ་གལ་ཤིན་ཏུ་ཆེའོ།།